ດາວໂຫຼດ App CRI-FM93 ລະບົບ IOS
ດາວໂຫຼດ App CRI-FM93 ລະບົບ Android
ວັນທີ 25 ຫາ 26 ທັນວານີ້, ກອງປະຊຸມວຽກງານຊົນນະບົດຂັ້ນສູນກາງຈີນໄດ້ຈັດຂຶ້ນຢູ່ນະຄອນຫຼວງປັກກິ່ງ ໂດຍໄດ້ວິເຄາະສະຖານະການແລະໜ້າທີ່ວຽກງານດ້ານກະສິກຳ, ຊົນນະບົດແລະຊາວກະສິກອນຈີນທີ່ພວມປະເຊີນຢູ່ ເພື່ອຄົ້ນຄວ້າແລະຈັດວາງວຽກງານທີ່ກ່ຽວຂ້ອງສຳລັບປີ 2022.
ທ່ານສີຈິ້ນຜິງກ່າວວ່າ: ການຮັບມືກັບຄວາມສ່ຽງແລະສິ່ງທ້າທາຍຕ່າງໆ ຕ້ອງຕອບສະໜອງຕາມຄວາມຕ້ອງການດ້ານຍຸດທະສາດແຫ່ງຊາດ, ເຮັດວຽກກະສິກຳ, ຊົນນະບົດແລະຊາວກະສິກອນໃຫ້ດີ, ຮັບປະກັນໃຫ້ກະສິກຳແລະຊົນນະບົດພັດທະນາຢ່າງໝັ້ນທ່ຽງ. ທ່ານສີຈິ້ນຜິງກ່າວເນັ້ນວ່າ: ປະຊາຊົນຈີນຕ້ອງຈັບຖ້ວຍເຂົ້າໄວ້ຢູ່ໃນມືຂອງຕົນໃຫ້ແໜ້ນໃນທຸກເວລາ ເຊິ່ງຖ້ວຍເຂົ້ານີ້ຕົ້ນຕໍຕ້ອງໃສ່ສະບຽງອາຫານຂອງຈີນ. ການຮັບປະກັນຄວາມໝັ້ນຄົງດ້ານສະບຽງອາຫານ, ທຸກຄົນຕ້ອງມີຄວາມຮັບຜິດຊອບ, ພັກແລະລັດມີໜ້າທີ່ຮັບຜິດຊອບຮ່ວມກັນແລະຕ້ອງມີປະສິດທິຜົນທີ່ແທ້ຈິງ. ການສ້າງຊົນນະບົດໃຫ້ມີຄວາມຈະເລີນຮຸ່ງເຮືອງມີປະຖົມປັດໃຈຄື: ຕ້ອງປັບປຸງຜົນສຳເລັດໃນການລຶບລ້າງຄວາມທຸກຍາກ ແລະໃຫ້ຊີວິດການເປັນຢູ່ຂອງປະຊາຊົນທີ່ໄດ້ຫຼຸດພົ້ນອອກຈາກຄວາມທຸກຍາກແລ້ວນັ້ນກ້າວຂຶ້ນສູ່ລະດັບໃໝ່.
ກອງປະຊຸມໄດ້ເນັ້ນໜັກວ່າ: ຕ້ອງສຸມຄວາມພະຍາຍາມເພື່ອຜະລິດສະບຽງອາຫານແລະສະໜອງຜະລິດຕະພັນກະສິກຳທີ່ສຳຄັນ, ກຳແໜ້ນໜ້າທີ່ຮັບຜິດຊອບໃນການປົກປ້ອງເນື້ອທີ່ປູກຝັງຢ່າງເຂັ້ມງວດ, ອອກແຮງຊຸກຍູ້ການບຸກທະລຸດ້ານເຕັກນິກແກນກາງສຳຄັນດ້ານກະສິກຳ ເປັນຕົ້ນແຫຼ່ງແນວພັນ, ຍົກສູງລະດັບການຄົ້ນຄວ້າແລະນຳໃຊ້ອຸປະກອນກົນຈັກກະສິກຳ, ເລັ່ງພັດທະນາກະສິກຳທີ່ສາມາດຄວບຄຸມສິ່ງແວດລ້ອມໄດ້, ພັດທະນາເຕັກໂນໂລຊີວິທະຍາສາດໃຫ້ເຂັ້ມແຂງເພື່ອເປັນເສົາຄ້ຳໃຫ້ກັບກະສິກຳ. ຕ້ອງປັບປຸງແລະຂະຫຍາຍຜົນງານດ້ານການລຶບລ້າງຄວາມທຸກຍາກໃຫ້ດີ, ຕ້ອງສຸມໃສ່ພັດທະນາອຸດສາຫະກຳເພື່ອຊຸກຍູ້ການພັດທະນາຊົນນະບົດ ເພື່ອໃຫ້ຊາວກະສິກອນສາມາດຊົມໃຊ້ຜົນປະໂຫຍດຈາກອຸດສາຫະກຳໃຫ້ຫຼາຍກວ່າເກົ່າ. ຕ້ອງຊຸກຍູ້ການສ້າງຊົນນະບົດຢ່າງໜັກແໜ້ນ ເພື່ອໃຫ້ຊົນນະບົດມີເງື່ອນໄຂດຳລົງຊີວິດທີ່ທັນສະໄໝໂດຍພື້ນຖານເປັນກ້າວໆ. ຕ້ອງເພີ່ມທະວີແລະປັບປຸງການບໍລິຫານຊົນນະບົດໃຫ້ດີຂຶ້ນ, ຮັກສາຄວາມກົມກຽວແລະສະຖຽນລະພາບທາງສັງຄົມຢູ່ຊົນນະບົດໃຫ້ດີ. ຕ້ອງເພີ່ມທະວີແລະປັບປຸງການນຳພາຂອງພັກຕໍ່ວຽກງານກະສິກຳ, ຊົນນະບົດແລະຊາວກະສິກອນ, ຮັບປະກັນປັດໄຈສຳຄັນເພື່ອສ້າງຄວາມຈະເລີນຮຸ່ງເຮືອງໃຫ້ກັບຊົນນະບົດ.